Raben Rosenberg
Raben Rosenberg, f. 1946, dansk psykiater. Efter bl.a. at have været overlæge ved Rigshospitalets psykiatriske afdeling blev Raben Rosenberg i 1991 overlæge ved Psykiatrisk Hospital i Aarhus og professor i biologisk psykiatri og psykofarmakologi ved Aarhus Universitet. 
Sammen med Henrik Wulff og Stig Andur Pedersen har han skrevet Philosophy of Medicine (1986, da. Medicinsk filosofi, 1990), der i mange oversættelser er internationalt anerkendt. Raben Rosenbergs forskning falder dels inden for evidensbaseret psykiatrisk forskning, dvs. på grundlag af kontrollerede kliniske undersøgelser, dels inden for neurobiologisk grundforskning, specielt af depression og angsttilstande.